KIRJALLINEN KYSYMYS E-0275/00 esittäjä(t): Paulo Casaca (PSE) komissiolle. Ostovoimapariteettien (PPP) perusteettoman käytön salliminen yhteisön oikeudellisissa teksteissä.



Virallinen lehti nro 303 E , 24/10/2000 s. 0169 - 0169



KIRJALLINEN KYSYMYS E-0275/00 esittäjä(t): Paulo Casaca (PSE) komissiolle (7. helmikuuta 2000) Aihe: Ostovoimapariteettien (PPP) perusteettoman käytön salliminen yhteisön oikeudellisissa teksteissä Vastauksessaan (21.12.1999) kysymykseeni E-2218/99(1) komissio vahvistaa, että ostovoimapariteetteja käytetään yhteisön oikeudellisissa teksteissä, vaikkei niiden käytölle ole oikeudellista perustaa. Komissio perustelee tämän käytännön oikeellisuutta muun muassa sillä, että Portugali (kuten muut jäsenvaltiot) on aina hyväksynyt vuosittaiset tulokset. Voiko komissio antaa nähtäväksi kopion jostakin Portugalin tilastokeskuksen (Instituto Nacional de Estatísticas) viime vuosina pitämän kokouksen pöytäkirjasta, josta käy ilmi, että se on hyväksynyt Eurostatin julkaisemat Portugalia koskevat ostovoimapariteetteihin perustuvat tulokset? Eikö komissio ole tietoinen, että Portugalin viranomaiset ovat kirjeitse ja lausunnoissaan toistuvasti kyseenalaistaneet ostovoimapariteettien käytön oikeellisuuden, etenkin yhteisön oikeudellisissa teksteissä? (1) EYVL C 219, 1.8.2000, s. 124. Pedro Solbes Miran komission puolesta antama vastaus (28. maaliskuuta 2000) Komissio ei julkaise tuloksia, jotka joku jäsenvaltio on nimenomaisesti jättänyt hyväksymättä. Jäsenvaltioille annetaan aina mahdollisuus ottaa kantaa tuloksiin ennen niiden julkaisemista. Mitä tulee Eurostatin edelliseen julkaisuun (Purchasing power parities and related economic indicators results for 1997, vuoden 1999 painos), Luxemburgissa 21. ja 22. kesäkuuta 1999 pidetyssä ostovoimapariteetteja käsittelevän työryhmän kokouksessa keskusteltiin valmisteluasiakirjasta (20. kesäkuuta 1999 päivätty PPP-99/P1/10: Item 4 The European Comparison Programme: Detailed results for 1997). Siinä todettiin: Eurostat ei pidä tässä asiakirjassa esitettyjä tuloksia lopullisina... Lopulliset laskelmat tehdään heinäkuun alussa, ja niissä otetaan huomioon kaikki 30. kesäkuuta mennessä saadut kommentit. Lopulliset laskelmat toimitetaan tavalliseen tapaan osallistujavaltioille lopullista hyväksymistä varten. Portugalin edustajat eivät antaneet lausuntoa (tai valittaneet) ostovoimapariteettien käytön oikeellisuudesta yhteisön oikeudellisissa teksteissä tämän Luxemburgin kokouksen aikana tai sen jälkeen. Komission virkamies lähetti 21. lokakuuta 1999 kaikkien jäsenvaltioiden tilastokeskuksille, myös Portugalin tilastokeskukselle (Instituto Nacional de Estatísticas), seuraavan sähköpostiviestin: Lähetän tämän sähköpostiviestin liitteenä vuoden 1997 tulosten huomattavasta viimeistelytyöstä kertovan esipuheen (viite: asiakirja PPP-99/P1/18) ja useita liitteitä. Kyseisessä asiakirjassa todetaan (sivu 3): Tulosten viimeistelyn seuraavat vaiheet: Tässä asiakirjassa esiteltyjen koonnettujen tulosten ja tutkimustulosten ei katsota olevan lopullisia. Eurostat aikoo julkaista koonnetut tulokset Detailed Tables -sarjassa marraskuun 1999 aikana ja alkaa julkaista tutkimustuloksia Focus-sarjassa. Portugalin tilastokeskuksella oli monta viikkoa aikaa kommentoida asiakirjaa tai ilmoittaa, jos se ei olisi hyväksynyt sitä. Komissio ei saanut yhdeltäkään kansalliselta tilastokeskukselta kielteisiä kannanottoja, mikä osoitti epäsuorasti, että Instituto Nacional de Estatísticas oli tyytyväinen Eurostatin viimeistelemään ostovoimapariteetteja koskevaan tilastoon.